Jelaskan Sejarah dari Zimbabwe dalam bahasa melayu

Beberapa tamadun telah wujud di Zimbabwe berdasarkan peninggalan struktur batu kuno yang terdapat di Khami, Great Zimbabwe dan Dhlo-Dhlo. Tamadun yang pertama dikenali sebagai Mwene Mutapa atau Monomatapas yang mencapai kemuncaknya pada pertengahan 1440an. Pada waktu itu, empayar di bawah pimpinan Raja Mutota meliputi kesemua dataran tinggi Rhodesia dan sebahagian Mozambique. Antara industri yang penting termasuklah melebur besi, perusahaan tekstil, perlombongan emas dan kuprum dan juga pertanian. Para pedagang Arab dan Swahili merupakan rakan dagang utama dengan empayar tersebut.

Pada awal abad ke-16, tentera Portugis telah tiba di sini dan berlakulah beberapa siri peperangan yang telah menjatuhkan empayar tersebut. Namun demikian beberapa wilayah kaum Shona telah bergabung dan membentuk empayar Rozwi untuk menentang pendatang Portugis dan pada 1690 berjaya menghalau tentera Portugis dari negara ini. Keamanan kembali selama dua abad dan ibu kota di Dhlo-Dhlo, Khami dan Great Zimbabwe telah berkembang dengan pesat. Empayar Rozwi berakhir pada pertengahan abad ke-19 akibat pergolakan di Transvaal dan Natal di Afrika Selatan.

Selepas itu negara ini berada di bawah pemerintahan puak Ndebele. Pihak British di Cape Colony mula menunjuk minat dengan negara ini apabila emas ditemui di Witwatersrand, Afrika Selatan. Pada tahun 1890, pihak British datang dan menakluki negara itu menjadikannya tanah jajahan mereka. Mereka menamakan negara itu sebagai Rhodesia sempena nama Cecil Rhodes iaitu pelopor Syarikat Afrika Selatan British dan juga Perdana Menteri Cape Colony di Afrika Selatan. Tidak lama kemudian ia menjadi Rhodesia Selatan dan pada tahun 1923, peneroka negara Eropah memilih untuk menjadikan negara ini jajahan British yang memerintah dengan sendiri. Salisbury (kini Harare) telah dijadikan ibu negara Rhodesia Selatan. Pada tahun 1963 selepas Perang Dunia II, Rhodesia Utara (sekarang Zambia) dan Nyasaland (sekarang Malawi) memilih untuk mendapat kemerdekaan; sementara Rhodesia Selatan memilih untuk tetap kekal sebagai jajahan British. Selepas 2 tahun, kaum minoriti kulit putih Rhodesia mengisytiharkan kemerdekaan negara itu dari Britain dan pada tahun 1970, Rhodesia secara rasmi menjadi sebuah republik, mengikuti jejak langkah kerajaan kulit putih di Afrika Selatan. Kaum minoriti kulit putih Rhodesia yang dipimpin oleh Ian Smith terus memegang tampuk pemerintahan dan mereka telah menentang tuntutan orang Afrika berkuli hitam yang menyebabkan kekacauan dan perang. Pada tahun 1978, kerajaan minoriti bersetuju untuk memindahkan kekuasaan kepada kaum majoriti kulit hitam, walaupun Smith masih akan bertindak sebagai Perdana Menteri negara itu. Setelah 2 tahun, pada tahun 1980, kaum minoriti kulit putih memutuskan untuk mengadakan pilihan raya pelbagai kaum untuk menyelesaikan ketegangan di negara ini. Seperti yang dijangkakan, parti kaum kulit hitam utama di bawah teraju Robert Mugabe  memperoleh kemenangan besar. Pada 17 April 1980, negara ini meraikan kemerdekaannya dan menukar namanya menjadi Zimbabwe.